Wy Cord, van Godes vnde des Romesschen stoles gnaden bischopp to Abo. Vnsen vruntliken grot myt vormoghe alles gudes. Wetet, ersamme leuen heren borghermestere vnde radmanne der stad Danzsike, vnse besunderghe gude vrunde, dat wy in dessen somer negest vorleden sanden vnsen werde Peter smid, juwen medeborger, deme Got gnedich sy, twe leste botteren vnde x tunnen lasses alse wy wol bewisen könen, beyde myt synen eghenen breue, den he vns dar vmme to geschreuen heuet, vnde ok myt anderen bescheydenen guden luden etc.; vnde vpp dyt vorghescreuen gud heuet he vns wedder ghesant sess sekke hoppen vnde nycht mere; war vmme bydde wy juwe ersamycheyt vruntliken, dat juwe ersamicheyt wol wille don vmme vnser bede vnde rechtuerdicheyt willen vnde helpen vns to rechte, dat wy vnse gudere wedder mochten krighen van vorgescreuen Peter smedes naghelatene husvrouwe vnde van synen eruen vnde vormunderen. Dat wille wy gerne alle tyd vorschulden war mede wy könen vnde möghen jeghen juwe ersamicheyt, de wy hyr mede beuelen Gode almechtich to langhen tiden. Ghegeuen vnde schreuen to Abo des donderdagx vor sunte Juriens daghe vnder vnsem secreto anno Domini etc. lxxxv°. Adress: Den ersamen, wisen vnde wolduchtigen borghermestern vnde radmannen der stad Danzsike, vnsern besundern guden vrundes, kome desse breff myt ersamicheyt.